รัฐบาลไทย-ข่าวทำเนียบรัฐบาล-รฟท. พร้อมเปิดให้บริการขบวนรถทางไกลเพิ่มเติม 6 ขบวน และขยายเส้นทางอีก 4 ขบวน
วันพฤหัสบดีที่ 28 เมษายน 2565
รฟท. พร้อมเปิดให้บริการขบวนรถทางไกลเพิ่มเติม 6 ขบวน และขยายเส้นทางอีก 4 ขบวน
รองรับความต้องการเดินทางของประชาชนที่มีมากขึ้น เริ่ม 1 พฤษภาคม 2565 เป็นต้นไป
นายเอกรัช ศรีอาระยันพงษ์ ผู้อํานวยการศูนย์ประชาสัมพันธ์ การรถไฟแห่งประเทศไทย (รฟท.) กระทรวงคมนาคม เปิดเผยว่า ตามที่ รฟท. ได้เปิดรับฟังความเห็นของประชาชนเพื่อนํามาใช้เพิ่มประสิทธิภาพการให้บริการเดินรถนั้น ล่าสุด รฟท. มีความพร้อมในการเปิดเดินรถเพื่ออํานวยความสะดวกการเดินทางให้แก่ประชาชนเพิ่มในหลายเส้นทาง ประกอบด้วย การเพิ่มขบวนรถเชิงพาณิชย์ (รถทางไกล) เส้นทางสายเหนือ สายตะวันออกเฉียงเหนือ และสายใต้ จํานวน 6 ขบวน การขยายปลายทางขบวนรถบริการเชิงสังคม (รถระยะสั้น) อีก 4 ขบวน ซึ่งสามารถรองรับการเดินทางของผู้โดยสารที่จะมีมากขึ้นทั้งในเขตเมือง ระหว่างเมือง และทางไกล เริ่มตั้งแต่วันที่
1 พฤษภาคม 2565 เป็นต้นไป ดังนี้
สายเหนือ จํานวน 2 ขบวน
- ขบวนรถด่วนที่ 51 กรุงเทพ - เชียงใหม่ เปิดให้บริการวันที่ 1 พฤษภาคม 2565
- ขบวนรถด่วนที่ 52 เชียงใหม่- กรุงเทพ เปิดให้บริการวันที่ 2 พฤษภาคม 2565
สายตะวันออกเฉียงเหนือ จํานวน 2 ขบวน
- ขบวนรถเร็วที่ 141  กรุงเทพ- อุบลราชธานี เริ่มให้บริการวันที่ 1 พฤษภาคม 2565
- ขบวนรถเร็วที่ 142  อุบลราชธานี- กรุงเทพ เริ่มให้บริการวันที่ 2 พฤษภาคม 2565
สายใต้ จํานวน 2 ขบวน
- ขบวนรถด่วนพิเศษที่ 37 กรุงเทพ- สุไหงโกลก เริ่มให้บริการวันที่ 12 พฤษภาคม 2565
- ขบวนรถด่วนพิเศษที่ 38 สุไหงโกลก- กรุงเทพ เริ่มให้บริการวันที่ 13 พฤษภาคม 2565
ขบวนรถที่ขยายสถานีต้นทาง/ปลายทาง จํานวน 4 ขบวน
- ขบวนรถธรรมที่ 233 ขยายต้นทางปลายทางเป็น กรุงเทพ- สุรินทร์ - กรุงเทพ เริ่มให้บริการวันที่ 1 พฤษภาคม 2565
- ขบวนรถธรรมที่ 234 ขยายต้นทางปลายทางเป็น กรุงเทพ- สุรินทร์- กรุงเทพ เริ่มให้บริการวันที่ 2 พฤษภาคม 2565
- ขบวนรถชานเมืองที่ 379 ขยายต้นทางปลายทางเป็น กรุงเทพ- ฉะเชิงเทรา เริ่มให้บริการวันที่ 16 พฤษภาคม 2565
- ขบวนรถชานเมืองที่ 380 ขยายต้นทางปลายทางเป็น ฉะเชิงเทรา- กรุงเทพ เริ่มให้บริการวันที่ 17 พฤษภาคม 2565
นายเอกรัช กล่าวเพิ่มว่า รฟท.ยังมีแผนทยอยปรับเพิ่มการเดินรถให้สอดรับกับความต้องการเดินทางของประชาชนที่เพิ่มขึ้นอย่างต่อเนื่อง ซึ่งหากรวมขบวนรถที่จะเปิดให้บริการอีก 6 ขบวน ในวันที่ 1 พฤษภาคมนี้ จะทําให้มีขบวนรถที่เปิดให้บริการทั้งสิ้น 194 ขบวนต่อวัน แบ่งเป็นขบวนรถเชิงพาณิชย์ 54 ขบวน ขบวนรถเชิงสังคมเปิดให้บริการ 140 ขบวน และแบ่งตามเส้นทางได้เป็นสายเหนือ 36 ขบวน สายตะวันออกเฉียงเหนือ 46 ขบวน สายใต้ 50 ขบวน สายตะวันออก 24 ขบวน สายมหาชัย 34 ขบวน และสายแม่กลอง 4 ขบวน
นอกจากนี้รฟท. ยังมีแผนทยอยปรับเพิ่มการเดินรถอย่างต่อเนื่อง ให้สอดรับกับความต้องการเดินทางของประชาชนที่มีมากขึ้นในอนาคต โดยอยู่ระหว่างเสนอสํานักงานคณะกรรมการนโยบายรัฐวิสาหกิจ (สคร.) เพื่อดําเนินการจัดหาหัวรถจักรและตู้โดยสารใหม่ ตลอดจนให้ฝ่ายการช่างกลเร่งปรับปรุงหัวรถจักร และตู้โดยสาร เพื่อนํามาเปิดให้บริการแก่ประชาชนได้อย่างเพียงพอ
สําหรับการปรับเพิ่มขบวนรถในครั้งนี้ รฟท. ยังให้ความสําคัญต่อมาตรการเฝ้าระวังและป้องกันการแพร่ระบาดของโรคติดเชื้อไวรัส COVID-19 ตามนโยบายของกระทรวงคมนาคม และกระทรวงสาธารณสุขควบคู่กัน โดยได้กําหนดจุดคัดกรองวัดไข้ผู้โดยสารก่อนเข้าในพื้นที่สถานี การตั้งจุดบริการแอลกอฮอล์ล้างมือ การให้สวมหน้ากากอนามัยตลอดเวลา พร้อมกับให้สแกนแอพพลิเคชันไทยชนะก่อนและหลังใช้บริการ หากผู้โดยสารไม่สามารถใช้แอพพลิเคชันไทยชนะ ให้กรอกข้อมูลการเดินทางแทน โดยผู้ที่ต้องการเดินทาง สอบถามข้อมูลเพิ่มเติมได้ที่ ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง หรือเฟซบุ๊กแฟนเพจทีมพีอาร์การรถไฟแห่งประเทศไทย